## FGV oferirà servici especial durant la Nit de Cap d’Any en la xarxa de Metrovalencia

*** El conseller Vicente Martínez Mus ha assenyalat que, “per primera vegada, s’oferirà un dispositiu especial a València i Alacant per a garantir la mobilitat abans i després de les campanades”
* El servici del dia 31 de desembre mantindrà els horaris habituals en les línies de metro i tramvia i les circulacions continuaran eixa matinada des d’abans de les 04.00 hores segons estacions i parades**

Ferrocarrils de la Generalitat Valenciana (FGV) oferirà servicis especials en la xarxa de Metrovalencia durant la Nit de Cap d’Any amb la finalitat de garantir la mobilitat abans i després de les campanades.

El servici del dia 31 de desembre mantindrà els horaris en totes les línies de metro i tramvia fins prop de la mitjanit. Ja el dia 1 de gener, les circulacions continuaran durant la matinada des d’abans de les 04.00 hores, segons estacions i línies de metro, i prop de les 05.00 hores en les diverses línies de tramvia.

El conseller de Medi Ambient, Infraestructures i Territori, Vicente Martínez Mus, ha explicat que, “per primera vegada, FGV oferirà un dispositiu especial en la Nit de Cap d’Any en Metrovalencia i TRAM d’Alacant, amb l’objectiu de millorar les opcions de mobilitat de totes aquelles persones que es mouen eixa nit i reduir així el nombre de desplaçaments en vehicle privat”.

Al seu torn, Martínez Mus ha destacat que “el dispositiu previst suposa un important esforç organitzatiu, ateses les circumstàncies per les quals passa FGV a València, amb gran part de la xarxa ja en servici, però encara amb limitacions humanes i tècniques”.

Amb el servici previst, els trens circularan en les diverses línies de metro al llarg del seu recorregut actual en la línia 1 des de Bétera fins a Plaça d’Espanya; en la línia 2, entre Llíria i també Plaça d’Espanya; en la línia 3 d’Aeroport a Rafelbunyol; la línia 5, d’Aeroport a Marítim; la línia 7, entre Marítim i Sant Isidre, i la línia 9, des de Riba-roja de Túria fins a Alboraia Peris Aragó. En la xarxa tramviària prestaran servici les línies 4, 6, 8 i 10.

Metrovalencia va tornar a prestar servici el 3 de desembre passat en gran part de les línies de metro i des del 24 de desembre també entre Paterna-Llíria, mentres que el tramvia circula des del 9 de novembre, i queda sense servici encara el tram València Sud-Castelló.

FGV recorda que per a més informació els usuaris poden consultar en estacions i parades, el telèfon 900 46 10 46, metrovalencia.es, l’app oficial i Navilens Go. A més, en estos moments l’accés de patinets elèctrics i bicicletes seguix prohibit.

Fecha: 29/12/2024